ДИРЕКТИВА 2008/42/ЕО НА КОМИСИЯТА
от 3 април 2008 година
за изменение на Директива 76/768/ЕИО на Съвета относно козметични продукти, с цел привеждане в съответствие с техническия прогрес на приложения II и III от нея
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (1), и по-специално член 8, параграф 2 от нея,
като има предвид, че:
(1)
Съгласно Кодекса за практика на IFRA (Международната асоциация за ароматичните съставки) Научният комитет по потребителските продукти (наричан по-долу НКПП) (2) идентифицира вещества, използвани като ароматизиращи съединения в козметични продукти, за които следва да се въведат някои ограничения.
(2)
Независимо от функцията на тези вещества в козметичните продукти, трябва да се вземе предвид експозицията на тези вещества. Ето защо ограниченията не следва да се отнасят единствено до употребата на идентифицираните вещества като ароматизиращи съединения в козметични продукти.
(3)
Все пак не съществува сенсибилизация, когато веществото се използва в продукти за хигиена на устната кухина. Следователно с оглед да се гарантира последователност, имайки предвид, че някои от тези вещества са разрешени като ароматични вещества с Решение 1999/217/ЕО на Комисията от 23 февруари 1999 г. за приемане на регистър на ароматичните вещества, използвани във или върху храни, съставен за прилагане на Регламент (ЕО) № 2232/96 на Европейския парламент и на Съвета от 28 октомври 1996 г. (3), тези ограничения не следва да се прилагат за вещества, посочени в този регистър.
(4)
На основата на становищата на НКПП е необходимо да се изменят ограниченията, свързани с идентифицираните вещества, които вече са посочени в приложение III към Директива 76/768/ЕИО под референтни номера 45, 72, 73, 88 и 89. Освен това е целесъобразно в това приложение да се включат идентифицираните вещества, които все още не са посочени със съответните ограничения за тях, както и, с оглед на последователността, вещества, принадлежащи към същата категория, идентифицирана в Решение 96/335/ЕО на Комисията от 8 май 1996 година относно съставяне на списък и обща номенклатура на съставките, използвани в козметичните продукти (4).
(5)
Бензиловият алкохол, който е записан два пъти в част 1 на приложение III под референтни номера 45 и 68, съдържанието на референтен номер 68, както и новите ограничения следва да бъдат включени в референтен номер 45.
(6)
В резултат на изясняване от страна на НКПП относно перуанския балсам, точка 1136 от приложение II следва да бъде изменен.
(7)
Директива 76/768/ЕИО следва да бъде съответно изменена.
(8)
За да осигури плавно преминаване от съществуващите формули на козметичните продукти към формули, които отговарят на изискванията, посочени в настоящата директива, е необходимо да се предвидят целесъобразни преходни периоди.
(9)
Мерките, предвидени в настоящата директива, са в съответствие със становището на Постоянния комитет по козметичните продукти,
ПРИЕ НАСТОЯЩАТА ДИРЕКТИВА:
Член 1
Приложения II и III към Директива 76/768/ЕИО се изменят в съответствие с приложението към настоящата директива.
Член 2
Държавите-членки предприемат всички необходими мерки, за да гарантират, че продуктите, които не отговарят на изискванията на настоящата директива, няма да бъдат продавани или предоставяни на крайния потребител след 4 октомври 2009 г.
Член 3
1. Държавите-членки приемат и публикуват най-късно до 4 октомври 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Те прилагат тези разпоредби считано от 4 април 2009 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 3 април 2008 година.